**SUOMEN PARALYMPIAKOMITEA – VUOSIKERTOMUS 2021**

Sisällys

[Avoin ja yhdenvertainen, urheileva ja liikkuva Suomi 2](#_Toc1958257385)

[TIETOISUUS JA KOKEILU 3](#_Toc256706619)

[Valtti-ohjelman hakijamäärät kääntyivät kasvuun 3](#_Toc1760981637)

[Junior Games palasi Hipposhalliin 3](#_Toc1909741556)

[Avoimet ovet -hanke lisäsi osaamista ruohonjuuritasolla 4](#_Toc1275219992)

[Kaksi uutta luontoliikuntahanketta käynnistyi 4](#_Toc681162586)

[Ymmärrys ja yhdessä tekeminen Hyvät muuvit -hankkeen avainasioita 5](#_Toc1634630051)

[Para School Day jatkui etänä ja ruotsinkielisissä kouluissa 5](#_Toc1085603720)

[URHEILU 6](#_Toc1537622114)

[Luokitteluhanke vei kansallisia luokitteluprosesseja eteenpäin 6](#_Toc724675554)

[Tokion paralympialaiset yhteistyössä Huippu-urheiluyksikön kanssa 6](#_Toc1267094442)

[Lajiliittolajeista nostetta etenkin parajääkiekossa ja bocciassa 7](#_Toc717776696)

[Nuorten paralympiaryhmä valmistaa urheilijoita kohti huippua 9](#_Toc417796588)

[Special Olympics -toiminnassa hedelmällisiä yhteistyökuvioita 9](#_Toc1841225691)

[Elinsiirtourheilijat toivoivat matalaa osallistumiskynnystä ja monipuolista tarjontaa 10](#_Toc1248628032)

[TUKITOIMET 10](#_Toc209148128)

[Jäsenistöä liikutettiin Kuntokuu-kampanjan ja koulutusten avulla 10](#_Toc737096858)

[WeThe15-kampanja loisti valoaan yhdenvertaisuuden asialla 11](#_Toc870461874)

[Koulutustarjonta modernisoitui ja osaaminen lisääntyi apurahojen avulla 11](#_Toc1661300961)

[SOLIA uusi kalustoaan 12](#_Toc1148426043)

[Erityisliikunnanohjaajien verkostolle uutiskirjeitä ja webinaareja 12](#_Toc292347422)

[Esteettömyysluentoja, -konsultointia ja -kartoituksia 13](#_Toc1824426264)

[Tavoiteasiakirja asetti suuntaviivat tuleville vuosille 13](#_Toc128545414)

[Paralympiarahastosta merkittävä tuki yhdenvertaiselle urheilulle ja liikunnalle 14](#_Toc1934391263)

[Vastuulliset arvot yhdistivät Paralympiakomiteaa ja kumppaneita 14](#_Toc732315110)

[Paralympiakomitea teki alijäämäisen tuloksen 15](#_Toc1846958605)

# Avoin ja yhdenvertainen, urheileva ja liikkuva Suomi

Mitä Paralympiakomitean pitäisi sinun mielestäsi tehdä? Aloitimme vuoden 2021 strategian valmistelulla ja kysyimme toiminnassa mukana olevilta, mihin pitää keskittyä ja millaisiin arvoihin nojaamme. 312 vastaajaa kertoi mielipiteensä, joiden pohjalta päädyttiin yhteiseen tavoitteeseen: Avoin ja yhdenvertainen, urheileva ja liikkuva Suomi. Tavoitteeseen edetään neljällä valinnalla: 1. Avaamme ovia liikunnan ja urheilun pariin. Rakennamme polkuja kohti menestystä. 2. Autamme muita onnistumaan. 3. Me teemme tämän yhdessä. Meidän äänemme kuuluu. 4. Olemme paraurheilun ja soveltavan liikunnan asiantuntija.

Tapasimme vuoden aikana muita järjestöjä ja laajensimme verkostojamme. Yksi asia tuli selväksi: Tavoitteeseen pääsy edellyttää osaamista, yhteistyötä ja uusia kumppanuuksia.

Vuoden lopulla paralympiaurheilu nousi puheenaiheeksi Tokion paralympialaisten menestyksen myötä. Suomen 16 urheilijan joukkue saavutti kisoista viisi mitalia, kahdeksan pistesijaa ja seitsemän muuta sijoitusta 16 parhaan joukkoon.

Kansainvälisenä vammaisten päivänä 3.12. avautui Musiikkitalossa Esikuvat puhuvat -valokuvanäyttely, johon valokuvataiteilija Johanna Kare kuvasi kymmenen vammaisurheilijaa puhuttelevina mustavalkoisina kuvina.

Kiitos, että olet kulkenut mukana tämän vuoden. Strategiamme mukaisesti ”Menestys näyttää sinulta”!

**RIIKKA JUNTUNEN**

Pääsihteeri

# TIETOISUUS JA KOKEILU

## Valtti-ohjelman hakijamäärät kääntyivät kasvuun

Paralympiakomitean koordinoimassa Valtti-ohjelmassa etsitään liikuntaharrastusta vammaisille ja erityistä tukea tarvitseville lapsille ja nuorille. Haku ohjelmaan on auki keväällä, ja jokainen ohjelmaan valittu lapsi ja nuori saa itselleen henkilökohtaisen Valtin, joka suunnittelee ohjattavalleen pääasiassa syksyllä suoritettavan liikuntakokeilujakson. Valtit ovat lähinnä kuntoutus- ja liikunta-alan opiskelijoita ohjelman yhteistyöoppilaitoksista ympäri Suomea.

Valtti-ohjelman hakijamäärät kasvoivat vuodesta 2020. Perheitä haki mukaan 218 ja Valtiksi haluavia opiskelijoita 241. Edellisvuonna perheitä haki mukaan 155. Koronavirusepidemia vaikeutti pääsyä urheiluseuroissa tapahtuviin liikuntakokeiluihin ja aiheutti haasteitta tapaamisten sopimiseen. Haasteista ja epävarmuudesta huolimatta Valtti-ohjelma osoitti jälleen toimivuutensa. Palautelomakkeeseen vastanneista 41 % löysi harrastuksen ja 60 % kertoi saaneensa mahdollisen idean harrastukseen.

**NUMERONOSTO**: 218 hakijaa Valtti-ohjelmaan keväällä 2021

## Junior Games palasi Hipposhalliin

Paralympiakomitea on järjestänyt vammaisille ja erityistä tukea tarvitseville lapsille ja nuorille suunnatut Junior Games -kisat kahdesti vuodessa, keväisin Kuortaneella yhteistyössä urheiluopiston opiskelijoiden kanssa ja syksyisin Jyväskylän Hipposhallissa yhteistyössä yliopiston liikuntatieteellisen tiedekunnan ja alueen muiden oppilaitosten opiskelijoiden kanssa.

Kevään Junior Games -kilpailut järjestettiin koronatilanteen vuoksi etänä. Paralympiakomitea kokosi materiaalin, jonka avulla osallistujat pääsivät harjoittelemaan lajeja kotona ja koulussa. Osallistujat dokumentoivat osallistumisensa haluamallaan tavalla ja lähettivät tuotoksensa Paralympiakomitealle.

Syksyllä päästiin järjestämään kahden vuoden tauon jälkeen perinteiset Junior Games -syyskisat Hipposhallissa. Kisaajia saapui 234 eri puolilta Suomea.

Vuoden 2021 aikana valmisteltiin Paralympiakomitean lasten ja nuorten ohjelman Sporttiklubin uudistusta. Osana uudistusta Junior Games -kisat muuttuvat vuodesta 2022 alkaen kerran vuodessa järjestettäviksi. Vuoden 2022 alkupuolella lanseerattavan uudistuksen myötä myös Sporttiklubi-nimestä luovutaan.

**NUMERONOSTO**: 234 osallistujaa Junior Games -syyskisoissa

## Avoimet ovet -hanke lisäsi osaamista ruohonjuuritasolla

Kesällä 2020 käynnistyneessä Paralympiakomitean Avoimet ovet -hankkeessa tuetaan urheiluseuroja vammaisten ja toimintarajoitteisten harrastajien mukaan ottamisessa. Hanke toteutetaan yhteistyössä liikunnan aluejärjestöjen ja lajiliittojen kanssa. Hankkeen koordinaattorina toimii Paralympiakomitean Nina Peltonen.

Avoimet ovet -hankkeen alueellisiin verkostotapaamisiin osallistui vuoden 2021 aikana 69 seuraa 19 eri lajista 12 liikunnan aluejärjestön alueella. Tapaamisten yhteydessä työstettiin kaikille avoimen seuratoiminnan mallia. Tavoitteena on viedä muutos seuran rakenteisiin, jotta mahdollinen hyvin käynnistynyt erityisryhmä tai kaikille avoin toiminta ei pääty avainhenkilöiden vaihtuessa. Pilottiseurojen kehittämiskumppaneina toimivat ensisijaisesti yhteistyöjärjestöjen seurakehittäjät yhdessä paraurheilun/soveltavan liikunnan asiantuntijan kanssa.

**NUMERONOSTO:** 484 toimijaa Paralympiakomitean Löydä oma seura -palvelussa vuoden 2021 päätteeksi.

## Kaksi uutta luontoliikuntahanketta käynnistyi

Vuoden 2021 aikana saatiin käyntiin kaksi uutta retkeilyn esteettömyyden edistämiseen tähtäävää luontoliikuntahanketta. Kajaanin ammattikorkeakoulun kanssa toteutettava Luonto kaikille Kainuu -hanke alkoi kesäkuun alussa. Syksyllä hankkeessa tehtiin etupäässä selvitystyötä. Hankkeen tavoitteena on edistää yhdenvertaista retkeilyä ja kehittää luontomatkailukokonaisuuksia Kainuun alueella.

Suomen Ladun kanssa käynnistettiin Yhteiset polut -hanke syyskuun alussa. Hankkeessa lisätään Ladun jäsenyhdistysten osaamista yhdenvertaisten luontotapahtumien järjestämiseen sekä saatetaan yhteen alueellisia vammaisjärjestöjä ja Ladun toimijoita. Hankkeen toimenpiteet keskittyivät vuoden 2021 aikana pohjatyön selvittelyyn ja hanketyöntekijöiden rekrytoimiseen.

**NUMERONOSTO**: 75 Metsähallituksen henkilöstön jäsentä kävi Paralympiakomitean ja ESKEH-keskuksen järjestämän ”Edistä esteettömyyttä luontokohteissa” -koulutuksen Punkaharjulla, Ylläksellä ja Hossassa.

## Ymmärrys ja yhdessä tekeminen Hyvät muuvit -hankkeen avainasioita

Heinäkuussa 2019 alkaneessa Hyvät muuvit -hankkeessa edistetään asumispalveluiden ja tukitoiminnan piirissä olevien aikuisten aktiivisuutta, liikkumista, liikuntaa ja harrastamista. Vuoden 2021 aikana jatkettiin pilottikokonaisuuksilla Näsinkulman Klubitalolla (Tampere) Aspa-koti Valtissa (Pori), Aspa-koti Nahkurissa (Ulvila), Kipinässä (Valkeakoski) ja Halisten palveluasunnoilla (Turku).

Hankkeessa järjestettiin kaikkien mukana olevien kumppanien työntekijöille vertaisseminaari sekä yhteistyössä Metsähallituksen ja useiden muiden toimijoiden kanssa Suomen luonnon päivän erityisryhmille suunnatut tapahtumat Kurjenrahkalla ja Liesjärvellä.

AikuisValtti-konseptia on viety eteenpäin ja hankkeelle valmistui myös opinnäytetyö liikkumismotivaatiosta. Kaikkien kokeilujaksojen kautta on kehitetty aktiivisuuden ja liikkumisen kokonaiskonseptia. Jokainen pilotti on kehittänyt myös kunkin kumppanin omaa liikuntakulttuuria. Yhdessä tehden ja toisia ymmärtäen on saatu aikaan hyviä tuloksia. Aktiivisuuden ja liikkumisen edistämisen avainasioiksi ovat kirkastuneet ymmärrys, yhteistoimijuus, motivaatio ja inkluusio.

**NUMERONOSTO**: 5 onnistuneesti maaliin vietyä pilottia Hyvät muuvit -hankkeessa

## Para School Day jatkui etänä ja ruotsinkielisissä kouluissa

Para School Day on tietoisuuden lisäämiseen keskittyvä Paralympiakomitean koulukiertue, jossa oppilaat pääsevät kokeilemaan eri paraurheilulajeja ja tapaamaan urheilijavieraita. PSD-toiminta oli vuonna 2021 vähäistä koronaviruspandemian takia, mutta onnistumisiakin koettiin. Muun muassa Porissa, Espoossa ja Tampereella otettiin vastaan Etä-PSD -konsepti ja yhdenvertaisuuskasvatus jatkui näin kouluissa pandemiasta huolimatta.

Tokion paralympialaisten aikana Paralympiakomitea järjesti Uudellamaalla ja Pohjanmaalla ruotsinkielisiin kouluihin keskittyneen koulukiertueen, jonka tavoitteena oli lisätä tietoisuutta Para School Daystä myös ruotsinkielisissä kunnissa ja kouluissa. Kiertuetta rahoitti Brita Maria Rehnlundin säätiö.

**NUMERONOSTO**: 6 429 koululaista vietti Para School Dayta joko livenä tai etäversiona

**NUMERONOSTO**: 30 000 euroa oli yhteissumma Tukilinja-säätiön ja Paralympiakomitean vuonna 2021 jakamista Startti-stipendeistä, joilla tuetaan sekä yksilöiden että yhdistysten ja seurojen harrastustoiminnan aloittamista.

# URHEILU

## Luokitteluhanke vei kansallisia luokitteluprosesseja eteenpäin

Lajien luokittelutoimintaan keskittyvä kaksivuotinen luokitteluhanke (2020–2021) vei 23 lajin luokitteluprosessia eteenpäin. Uusia lajeja oli mukana kahdeksan: jousiammunta, curling, lentopallo, pöytätennis, lumilautailu, maastohiihto, sulkapallo ja pyörätuolitanssi. Säännöllisissä lajitapaamisissa sparrattiin lajeja luokittelutehtävien eteenpäin viemisessä sekä integraatioon liittyvissä asioissa. Lajeja on tuettu myös kotimaassa tapahtuvissa kansallisten ja kansainvälisten luokittelutapahtumien järjestämisessä.

Kaksipäiväinen luokittelijatapaaminen järjestettiin marraskuussa Helsingissä. Tapaamisen ensimmäinen päivä oli suunnattu uusille luokittelijoille ja luokittelusta kiinnostuneille, mukana oli 21 luokittelusta kiinnostunutta.

Kansainvälinen Paralympiakomitea IPC aloitti Classification Code -arviointiprosessin, joka kestää kolme vuotta. Arviointiprosessissa ovat mukana mm. kansainväliset lajiliitot ja kansalliset paralympiakomiteat. Suomi on aktiivisesti muiden Pohjoismaiden kanssa kehittämässä maiden luokittelujärjestelmiä ja maiden välistä luokitteluyhteistyötä.

**NUMERONOSTO**: 23 lajia mukana luokitteluhankkeessa

## Tokion paralympialaiset yhteistyössä Huippu-urheiluyksikön kanssa

Päävastuu Tokion kesäparalympialaisten Suomen joukkueen kisareissun järjestelemisestä ja toteutuksesta oli Olympiakomitean alaisella Huippu-urheiluyksiköllä. Paralympiakomitean vastuu liittyi kisaprojektin rahoittamiseen – mm. urheilijoiden mitalibonukset sekä pääyhteistyökumppani JYSKin tyynykampanjan avulla urheilijoille ensimmäistä kertaa maksettavat puolipäivärahat kisojen ajalta – viestintään, vierasohjelmaan sekä ns. kotimaan tiimin työskentelyyn.

Paralympialaisten viestinnästä vastasi nelihenkinen viestintäosasto, johon kuuluivat Paralympiakomitean viestintäpäälliköt Leena Kummu (joukkueen sisällä) ja Lauri Jaakkola (media-akkreditoinnilla), Kilpa- ja huippu-urheilun tutkimuskeskuksen (KIHU) valokuvaaja sekä Suomesta käsin viestinnästä vastannut Paralympiakomitean viestinnän asiantuntija Jasmin Koskinen.

Yle näytti paralympialaisia kanavillaan enemmän kuin kertaakaan aikaisemmin, lähes sata tuntia. Parhaimmillaan paralympialähetysten ääreen kerääntyi kerrallaan yli 250 000 suomalaista. Paralympiakomitean Twitter-sisällöt saavuttivat Tokion kisojen aikaan yhteensä lähes miljoona (960 000) näyttökertaa. Facebook- ja Instagram-sisällöillä tavoitettiin 235 000 sosiaalisen median tiliä.

Vierasohjelman toteuttamisessa Paralympiakomitean kanssa mukana olivat tasavallan presidentin kanslia, ulkoministeriö, opetus- ja kulttuuriministeriö, valtion liikuntaneuvosto ja Suomen suurlähetystö Tokiossa. Paikan päällä Tokiossa vieraina olivat ulkomaankauppa- ja kehitysministeri Ville Skinnari ja valtion liikuntaneuvoston varapuheenjohtaja Marko Asell. Vieraita isännöivät Paralympiakomitean pääsihteeri Riikka Juntunen ja puheenjohtaja Sari Rautio. Tasavallan presidentti Sauli Niinistö osallistui joukkueen tapaamiseen etänä Suomesta käsin.

Paralympiakomitea vastasi paralympiajoukkueen lähtöön ja paluuseen liittyvistä toimenpiteistä. Varsinaista kiinteää kisatiimiä ei ollut, vaan tehtäviin osallistettiin henkilöitä tarpeen mukaan. Haasteena oli epäselvä roolitus suhteessa Olympiakomitean kotimaan tiimiin. Paralympiajoukkueen urheilijat olivat tyytyväisiä kotimaan tiimin toimintaan.

Urheilullisesti Tokion paralympialaiset sujuivat suomalaisurheilijoilta mainiosti. Ratakelaaja Toni Piispanen voitti kultaa T51-luokan 200 metrin kelauksesta ja hopeaa 100 metrin kelauksesta, Leo-Pekka Tähti voitti hopeaa miesten ja Amanda Kotaja naisten T54-luokan 100 metrillä sekä Marjaana Heikkinen pronssia F34-luokan keihäänheitosta.

**NUMERONOSTO**: 5 mitalia Tokion paralympialaisista

**NUMERONOSTO**: 328 % kasvu sosiaalisen median kautta tulleista vierailuista Paralympia.fi-sivustolle Tokion kisojen aikaan verrattuna ns. perusajanjaksoon.

## Lajiliittolajeista nostetta etenkin parajääkiekossa ja bocciassa

Paralympiakomitea toimii kansallisena lajiliittona seuraavissa paraurheilulajeissa: maalipallossa, pyörätuolirugbyssa, sokkopingiksessä, parajääkiekossa, paravoimanostossa, bocciassa, sähköpyörätuolisalibandyssa, näkövammaisten ampumaurheilussa ja näkövammaisten shakissa.

Osassa lajeista päästiin toisena koronavuotena palaamaan kansainväliseen kilpailutoimintaan. Naisten maalipallomaajoukkueella oli ohjelmassa kahdet arvokilpailut: ensin B-sarjan EM-kilpailut Pajulahdessa, joista joukkue nousi turnausvoittajana takaisin A-sarjaan ja syksyllä A-sarjan EM-kilpailut Turkissa, josta Arttu Mäkisen ja Päivi Tolppasen valmentama joukkue putosi takaisin B-sarjaan. Myös miesten maajoukkue putosi Turkin kisoista B-sarjaan. Miesten maajoukkueen valmennustiimissä Jarkko Pokkinen ja Pasi Koivukari saivat vahvistukseksi fysioterapeutti Antti Kauppilan. Keväällä julkaistiin 60 vuotta suomalaista maalipalloa -lajihistoriikki.

Kapealla materiaalilla pelannut pyörätuolirugbymaajoukkue jäi vaille voittoja B-sarjan EM-turnauksessa Puolassa. Lajissa on edessä uudistusprojekti, jossa panoksia tulevaisuuteen haetaan uusista urheilijoista pitkällä tähtäimellä.

Parabocciassa Juho Lehtonen esitti pirteitä otteita EM-turnauksessa Sevillassa ja oli lähellä paikkaa jatkopeleihin. Lajin pariin on tullut vuoden aikana runsaasti uusia pelaajia ja systemaattista valmennustoimintaa on Jan ja Laura Huopaisen johdolla käynnistetty pääkaupunkiseudulla. Lähivuosina suomalaisväriä tullaan näkemään kansainvälisissä kilpailuissa myös joukkuepeleissä.

Paravoimanostossa Harri Kauppila nosti kesän maailmancupin kilpailussa ennätyksensä, mutta se ei aivan riittänyt paikkaan Tokion paralympialaisissa. Tokiossa käytiin ensimmäiset kesäparalympialaiset ilman Paralympiakomitean (entinen Suomen Vammaisurheilu ja -liikunta VAU) lajiliittovastuulajien urheilijoita.

Parajääkiekossa käynnistyi ensimmäistä kertaa sarjakausi, kun Parajääkiekkoliigan ensimmäinen osaturnaus pelattiin 23. lokakuuta Jyväskylässä. Keväällä 2022 huipentuvan Parajääkiekkoliigan avauskaudella pelaavat jyväskyläläinen SISU Paraicehockey, oululainen Kiimingin Kiekko-Pojat, riihimäkeläinen Kiekko-Nikkarit ja Turun Palloseura.

Parajääkiekon pariin on saatu uusia pelaajia ja aloitteleville pelaajille järjestetyt leirit palvelevat lajin kehittymistä hyvin. Parajääkiekkomaajoukkue pääsi ensimmäistä kertaa B-sarjan MM-kilpailuihin ja onnistui säilyttämään paikkansa B-sarjassa voitettuaan Puolan Ruotsin Östersundissa pelatussa turnauksessa.

Sokkopingiksessä ei vuoden 2021 aikana pelattu kansainvälisiä arvokilpailuja, mutta kansainvälinen ja kotimainen kilpailutoiminta saatiin käynnistymään vuoden jälkimmäisellä puoliskolla. Näkövammaisten shakissa suomalaispelaajat osallistuivat MM-joukkuekilpailuihin Rodoksella ja Pohjoismaiden mestaruuskilpailuihin Ruotsin Lundissa. PM-kilpailuista kotiin tuomisina olivat hopeamitalit. Näkövammaisten ampumaurheiluun on saatu kasaan neljän urheilijan joukko, joka osallistui lajin SM-kilpailuihin joulukuussa Hämeenlinnassa ja valmistautui maaliskuussa 2022 Norjassa käytäviin EM-kilpailuihin.

Sähköpyörätuolisalibandyssa ei vuonna 2021 ollut kansainvälistä kilpailutoimintaa eikä kansallisen sarjan turnauksia. Maajoukkue valmistautui leireilemällä vuoden 2022 Sveitsin MM-kilpailuihin. Salibandyliiton alaisuudessa toimiva kansallinen sarja käynnistyy uudelleen keväällä 2022.

Maalipallon, paraboccian, parajääkiekon, pyörätuolirugbyn ja sokkopingiksen sarjatoiminnassa otettiin syksyllä 2021 käyttöön pelipassijärjestelmä. Urheilijoilta, toimihenkilöiltä ja tuomareilta vaadittavan pelipassin hankkiminen tapahtuu Suomen Olympiakomitean alaisesta Suomisport-järjestelmästä.

Kansainvälinen Pajulahti Games -kilpailutapahtuma jouduttiin perumaan koronaviruspandemian vuoksi. Tammikuussa 2021 julkaistiin Pajulahti Gamesin ensimmäisen vuosikymmenen historiikkiteos.

**NUMERONOSTO:** 16 paraurheilulajissa järjestettiin SM-kilpailut tai pelattiin SM-sarjaa

## Nuorten paralympiaryhmä valmistaa urheilijoita kohti huippua

Nuorten paralympiaryhmä, Tulevaisuuden tähdet, on Paralympiakomitean koordinoima ryhmä lupaaville paraurheilijoille. Ryhmä leireilee neljä kertaa vuodessa Suomen virallisessa Paralympic Training Centerissä Liikuntakeskus Pajulahdessa. Leireihin sisältyy harjoittelun lisäksi mm. asiantuntijaluentoja sekä urheilijavierailuja.

Vuodelle 2021 Nuorten paralympiaryhmään valittiin 25 urheilijaa 11 eri lajista. Koronatilanteesta johtuen ryhmän vuoden neljästä leiristä kaksi ensimmäistä järjestettiin etätapahtumina. Syys- ja marraskuun leirit toteutettiin Liikuntakeskus Pajulahdessa. Urheilijoilla oli lisäksi etäkoulutus psyykkisen valmentajan Anna Kilpisen (SportFocus) kanssa.

Para Talent Day on paraurheilun testipäivä, joka on suunnattu aktiivisille liikkujille, jotka ovat kiinnostuneita kilpaurheilusta. Tapahtuman tavoitteena on auttaa lupaavia urheilijoita eteenpäin urheilijan polulla. Tapahtuma koostuu paraurheiluinfosta sekä Kasva urheilijaksi -taitovalmiustesteistä. Vuoden 2021 marraskuussa järjestettiin kaksi Para Talent Day -tapahtumaa, Jyväskylässä ja Pajulahdessa. Osallistujia oli yhteensä yhdeksän.

**NUMERONOSTO:** 11 lajia edustettuna Nuorten paralympiaryhmässä

## Special Olympics -toiminnassa hedelmällisiä yhteistyökuvioita

Kehitysvammaisten Special Olympics -lajitoimintaa ja näkyvyyttä vahvistettiin Toyota-yhteistyökumppanuuden tuomalla tuella. Toyotan tuki mahdollisti kuuden lajileirin toteuttamisen. Toyota-yhteistyön vuoden huipennus oli beach volleyn Unified-turnaus ja -tutustumistapahtuma joulukuussa Helsingissä. Toyotan työntekijöitä oli mukana turnauksessa Unified-partnereina.

Vuoden toinen merkittävä yhteistyöpanos oli Suomen Taitoluisteluliiton soveltavaan ja Special Olympics -taitoluisteluun ohjattu tuki, jolla toteutettiin yhteistyössä ohjaajakoulutus (16 koulutettavaa) ja samassa yhteydessä pidetty leiri (10 urheilijaa) syyskuussa Pajulahdessa. Special Olympics -luistelijat olivat myös toista kertaa mukana taitoluistelun kansainvälisessä Finlandia Trophy -kilpailussa Espoossa.

Urheilijoiden osallisuuden vahvistaminen jatkui. Special Olympics Athlete Leaderit kokoontuivat ensimmäistä kertaa virtuaalisessa etätapaamisessa ja tulevia Athlete Leader -tapahtumia suunniteltiin yhdessä. Special Olympics -johtoryhmän koko kasvoi kahdeksasta jäsenestä 12:een. Uusien jäsenten myötä johtoryhmässä kasvoi edustus urheilijajäsenissä, urheilijoiden vanhemmissa ja valmentajissa.

**NUMERONOSTO**: 1759 henkilöä mukana Special Olympics -toiminnassa

## Elinsiirtourheilijat toivoivat matalaa osallistumiskynnystä ja monipuolista tarjontaa

Elinsiirron saaneiden urheilussa ei vuonna 2021 pystytty koronaviruspandemian vuoksi järjestämään kansainvälisiä kilpailuja. Kotimaassa elinsiirtourheilijat osallistuivat aktiivisesti etenkin keilailu-, golf- ja yleisurheilukilpailuihin.

Jäsenistölle toteutettiin kysely elinsiirtourheilusta ja vastausten pohjalta saatiin luotua uutta kuvaa sen tärkeydestä ja liikuntatoiminnan tarpeesta elinsiirrokkaille ja dialyysissä oleville. Tärkeäksi nähtiin madaltaa osallistumiskynnystä leireille ja kilpailuihin sekä järjestää tapahtumia kuntoliikunnasta kilpaurheiluun. Järjestettiin ensimmäinen viikonloppuleiri, jossa kuntoliikuntaan ja lajitoimintaan osallistuvat leiriläiset olivat samalla leirillä, mutta omilla ohjelmillaan.

**NUMERONOSTO**: 21 henkilöä vastasi elinsiirtoliikunnan ja -urheilun kyselyyn

# TUKITOIMET

## Jäsenistöä liikutettiin Kuntokuu-kampanjan ja koulutusten avulla

Paralympiakomitean Vammaiset vaikuttajiksi -hankkeen (2021–2022) tavoitteena on sekä lisätä vammaisten henkilöiden valmiuksia edetä päätöksenteon paikkoihin urheilussa tai muualla yhteiskunnassa että edistää urheilun yhdenvertaista toimintakulttuuria yleisesti.

Hankkeen koulutusohjelman ensimmäiselle vuodelle valittiin 15 osallistujaa, joista lopulta 13 suoritti koulutuksen kahden henkilön vetäydyttyä aikataulusyistä. Osallistujat saivat tietoa ja taitoa vaikuttamiseen liittyviin tehtäviin. Osallistujille nimettiin myös oma mentori tueksi vaikuttamispolulle.

Hankkeen puitteissa järjestettiin neljä webinaaria liikunnan ja urheilun kentän toimijoille. Aiheet olivat: 1) Vammaisten henkilöiden asema liikunnan ja urheilun päätöksenteossa, 2) Rajoittaako vamma vai ratkaisujen puute? – Vammaiset henkilöt toimijoina liikunnan ja urheilun eri tehtävissä, 3) Kehitysvammaisten asema työelämässä ja 4) Ableismi liikunnassa ja urheilussa (siirtyi sairastumisen vuoksi kevääseen 2022).

**NUMERONOSTO**: 15 osallistujaa Vammaiset vaikuttajaksi -hankkeen koulutusohjelmassa

## WeThe15-kampanja loisti valoaan yhdenvertaisuuden asialla

WeThe15 on Kansainvälisen Paralympiakomitea IPC:n koordinoima maailmanlaajuinen kampanja, jonka tarkoituksen on – urheilun välityksellä – tuoda esiin vammaisten henkilöiden yhteiskunnalliseen asemaan liittyviä kysymyksiä, puheenaiheita ja epäkohtia. Luku 15 viittaa siihen prosenttiosuuteen maailman väestöstä, jolla on jokin vamma.

Kampanja käynnistyi juuri ennen Tokion paralympialaisia kansainvälisellä lanseerauksella, jossa valaistiin merkittäviä rakennuksia ja maamerkkejä ympäri maailman kampanjan violetilla teemavärillä. Suomessa lanseerauksessa olivat mukana VR valaisemalla Helsingin päärautatieaseman kellotornin ja pääsisäänkäynnin kaaren sekä Yle valaisemalla Pasilan linkkitornin. Paralympiakomitean yhteistyökumppaneista valaisussa mukana oli Borenius Asianajotoimisto.

Kampanjaa jatkettiin koko syyskauden WeThe15-videoiden avulla. Videoilla tuotiin esiin erilaisia Paralympiakomitean verkostojen, yhteistyökumppaneiden, urheilijoiden, liikkujien ja jäsenyhdistysten edustajien näkemyksiä yhdenvertaisuudesta ja sen toteutumisesta. Videot julkaistiin paralympiarahasto.fi-sivustolla ja Paralympiakomitean sosiaalisen median kanavissa. Videokampanja jatkuu vuodelle 2022.

**NUMERONOSTO**: 11 WeThe15-videota syksyllä 2021

## Koulutustarjonta modernisoitui ja osaaminen lisääntyi apurahojen avulla

Paralympiakomitean koulutustarjontaa uudistettiin ja pilotoitiin uusia hybridikoulutuksia, jotka koostuvat verkko- ja lähikoulutusosioista. Aloitettiin uuden, oman verkko-oppimisympäristön suunnittelu ja osallistuttiin Liikuntakeskus Pajulahden kanssa tarjottavan Soveltavan liikunnan verkkokoulutuksen kehitys- ja päivitystyöhön.

Suomen Punaisen Ristin alaisen Ahos-säätiön rahoittamien, kouluttautumiseen tarkoitettujen Ahos-apurahojen avulla tuettiin mm. valmentajien, ohjaajien ja soveltavan liikunnan eri toimijoiden osaamisen kehittämistä. Lisäksi jaettiin neljä Ahos-opinnäytestipendiä ansioituneille soveltavan liikunnan ja vammaisurheilun alan opinnäytteille.

**NUMERONOSTO**: 77 041 euroa Ahos-apurahoja myönnettiin vuoden 2021 kahdessa haussa.

## SOLIA uusi kalustoaan

Paralympiakomitean alainen Soveltavan liikunnan apuvälinetoiminta SOLIA vuokraa liikunnan apuvälineitä sekä tarjoaa kokeilumahdollisuuksia ja konsultaatioita välineisiin liittyen. SOLIAn Kuopion yksikkö muutti Kylpylähotelli Kunnonpaikan yhteyteen Siilinjärvelle. Koronaviruspandemian vaikutus näkyi edelleen vuokrausvuorokausissa, kun tapahtumia ei juurikaan järjestetty. SOLIAn välineet olivat mukana vain neljässä tapahtumassa, joissa noin 150 henkeä pääsi kokeilemaan välineitä. Vuokrausvuorokaudet nousivat kuitenkin edellisestä vuodesta: 2367 –> 2744.

Vuoden 2021 aikana SOLIAlle tilattiin uusia välineitä yli 100 000 eurolla. Pääpaino oli vanhojen, huonokuntoisten välineiden uusimisessa. Muun muassa kaikki SOLIAn tandempolkupyörät uusittiin uusiin malleihin. Uudet välineet tulevat käyttöön vuoden 2022 aikana. SOLIA solmi yhteistyösopimuksen Kaukokiidon kanssa välinelähetysten kuljettamisesta kausille 2021–2022.

**NUMERONOSTO**: 2 744 SOLIAn välineiden vuokrausvuorokautta

## Erityisliikunnanohjaajien verkostolle uutiskirjeitä ja webinaareja

Paralympiakomitea koordinoi kuntien erityisliikunnanohjaajien verkostoa. Verkoston jäsenille lähetettiin neljä kertaa vuodessa sähköpostitse verkoston uutiskirje. Verkoston jäsenille toteutettiin työseminaari kaksiosaisena webinaarina. Erityisliikunnanohjaajien verkoston osalta tehtiin tiivistä yhteistyötä Liikuntatieteellisen Seuran (LTS) koordinoiman Erityisliikunnanohjaaja – kohti soveltavan liikunnan kehityskumppanuutta -hankkeen kanssa.

**NUMERONOSTO**: 341 osallistujaa Kuntokuu-harrasteliikuntakampanjassa

## Esteettömyysluentoja, -konsultointia ja -kartoituksia

Paralympiakomitea on liikuntapaikkojen esteettömyyden johtava asiantuntija Suomessa. Paralympiakomitea tekee liikuntapaikkojen esteettömyyskartoituksia ja erilaajuisia konsultointeja esteettömyysasiantuntija Jukka Parviaisen johdolla.

Parviainen ja Tiina Siivonen pitivät vuoden aikana yhdeksän esteettömyysluentoa. Neljä niistä oli suunnattu Helsingin kaupungin työntekijöille. Luennoilla annettiin kaupungin liikuntapalvelujen työntekijöille lyhyt opastus esteettömyyteen. Konsultointipyyntöjä uusiin kohteisiin tuli mm. Porista sekä Liikuntakeskus Pajulahdesta, jossa remontoidaan päärakennuksen vanhat kuntosalitilat kaikille soveltuviksi.

Esteettömyyskartoituksia tehtiin neljä SoveLi ry:n Soveltavaa liikuntaa kaksikielisiin kuntiin -hankkeen hankekuntiin. Kaikista kunnista valittiin yksi keskeinen liikuntapaikka kartoitettavaksi. Kartoitusraportti käytiin läpi yhdessä kunnan kanssa. Osassa kunnista kohteen esteettömyyttä alettiin edistää välittömästi.

Paralympiakomitean verkkosivujen (paralympia.fi) esteettömyysosio päivitettiin ja sinne lisättiin ohjeet esteettömyyskuvailujen tekemiseen. Lisäksi verkkosivuille lisättiin infografi, joka selittää, mitä eroa on esteettömyyskartoituksella, -selvityksellä ja -kuvailulla.

**NUMERONOSTO:** 560 seuraajaa esteettömyysluennoilla

## Tavoiteasiakirja asetti suuntaviivat tuleville vuosille

Paralympiakomitea osallistui Olympiakomitean koordinoiman ja kuntien järjestämän Lasten Liike -ohjelman sisältöjen kehittämiseen kaikille avoimiksi ja inklusiivisiksi. Lasten Liike on osa Harrastamisen Suomen mallia, jossa tavoitteena on mahdollistaa jokaiselle lapselle ja nuorelle mieluisa ja maksuton harrastus koulupäivän yhteydessä.

Maaliskuussa 2021 julkaistuun Liikuttaako-raporttiin koottiin tietoa urheiluseurojen tilanteesta ja toimintarajoitteisten henkilöiden fyysisestä aktiivisuudesta, harrastamisesta sekä liikuntaan osallistumisen esteistä ja mahdollistajista. Raportin avaintulokset muokattiin infograafeiksi ja otettiin Paralympiakomitean oman ja valtakunnallisen kehittämistyön avuksi.

Paralympiakomitea ja opetus- ja kulttuuriministeriön (OKM) liikunnan vastuualue sopivat maaliskuussa 2021 julkaistussa tavoiteasiakirjassa vammaisliikunnan ja -urheilun tavoitteista vuosille 2021–2024. Paralympiakomitealle määritellään tavoiteasiakirjassa kolme päätehtävää: 1) toimia liikunnan palvelujärjestönä toimintarajoitteisille henkilöille, 2) toimia kansallisena kattojärjestönä paraurheilulle, kehitysvammaisten Special Olympics -toiminnalle ja elinsiirtourheilulle sekä 3) toimia lajiliittona niille vammaisurheilulajeille, joille ei ole olemassa erillistä kansallista lajiliittoa (esim. maalipallo ja boccia).

Tavoiteasiakirjaan on kirjattu kolme Paralympiakomitean tekemää lupausta: 1) lisätä liikettä, 2) tukea suomalaisten paraurheilijoiden menestystä kilpaurheilussa ja 3) edistää yhdenvertaista liikuntakulttuuria.

**NUMERONOSTO**: 1 213 toimintarajoitteista henkilöä vastasi Liikuttaako? -raportin taustalla olevaan liikkujakyselyyn

## Paralympiarahastosta merkittävä tuki yhdenvertaiselle urheilulle ja liikunnalle

Paralympiakomitea avasi elokuussa Paralympiarahaston, jonka tuotoilla edistetään yhdenvertaista liikuntakulttuuria sekä vammaisten ja tukea tarvitsevien henkilöiden urheilumahdollisuuksia ympäri Suomen. Paralympiarahasto koostuu 200 000 euron peruspääomasta. Lisälahjoituksia voivat tehdä niin yksityishenkilöt kuin yritykset ja yhdistykset. Ensimmäiset rahankeräysluvan mukaiset stipendit urheilijoille ja liikkujille jaetaan alkuvuodesta 2022.

**NUMERONOSTO**: 25 000 euroa on ensimmäinen paraurheilijoille vuonna 2022 stipendeinä jaettava tuki

## Vastuulliset arvot yhdistivät Paralympiakomiteaa ja kumppaneita

Yhteistyökumppaneiden kanssa tiivistettiin yhteistyötä erityisesti vuoteen 2025 ulottuvan Paralympiakomitean uuden vastuullisuusohjelman tiimoilta. Yhteistyössä tuotiin esille yhteisiä vastuullisia arvoja. Vuoden 2021 aikana Paralympiakomitea sai Toyotan, JYSKin ja Borenius Asianajotoimiston rinnalle Veikkauksesta neljännen pääyhteistyökumppanin. Lisäksi Paralympiakomitea sai uudeksi yhteistyökumppaniksi LED Futuren sekä viisi uutta konseptoitua palvelukumppania.

Kansainvälisenä vammaisten päivänä 3.12. esiteltiin Fennian toimesta uusi Nuorten paralympiaryhmää tukeva Tulevaisuuden tähtien konsepti, jonka valmentajaksi liittyi itse Leo-Pekka Tähti. Fennian ohella Tulevaisuuden tähtiä tukemaan lähtivät myös SALTO Systems, Neste sekä kierrätyshopeasta toteutetun WeThe15-yhdenvertaisuuskampanjan korun julkistanut Kalevala Koru.

**NUMERONOSTO**: 23 virallista yhteistyökumppania tuki Paralympiakomitean toimintaa vuonna 2021

## Paralympiakomitea teki alijäämäisen tuloksen

Vuoden 2021 aikana tehtiin päätös soveltavan liikunnan välineinvestoinneista sekä pääoman siirtämisestä Paralympiarahastoon. Nämä toimenpiteet näkyvät Paralympiakomitean alijäämäisenä tuloksena. Tulos oli 234 749,05 euroa alijäämäinen.

Kevään aikana valmisteltiin Paralympiakomitean strategia, joka hyväksyttiin kevätkokouksessa. Strategiaa lähdettiin toteuttamaan heti kevätkokouksen jälkeen. Syyskokous hyväksyi vuoden 2021 toimintasuunnitelman ja talousarvion, jotka valmisteltiin uuden strategian mukaisesti. Paralympiakomitean hallitus kokoontui vuoden aikana 12 kertaa. Kaikki kokoukset pidettiin etänä.

**NUMERONOSTO**: 234 749,05 euroa alijäämäinen tulos